משנה שבת כג ניקוד
<noinclude>

 שׁוֹאֵל אָדָם מֵחֲבֵרוֹ כַּדֵּי יַיִן וְכַדֵּי שֶׁמֶן, 
וּבִלְבַד שֶׁלֹּא יֹאמַר לוֹ הַלְוֵנִי. 
וְכֵן הָאִשָּׁה מֵחֲבֶרְתָּהּ כִּכָּרוֹת. 
וְאִם אֵינוֹ מַאֲמִינוֹ, 
מַנִּיחַ טַלִּיתוֹ אֶצְלוֹ, 
וְעוֹשֶׂה עִמּוֹ חֶשְׁבּוֹן לְאַחַר שַׁבָּת. 
וְכֵן עֶרֶב פֶּסַח בִּירוּשָׁלַיִם שֶׁחָל לִהְיוֹת בְּשַׁבָּת, 
מַנִּיחַ טַלִּיתוֹ אֶצְלוֹ וְנוֹטֵל אֶת פִּסְחוֹ, 
וְעוֹשֶׂה עִמּוֹ חֶשְׁבּוֹן לְאַחַר יוֹם טוֹב:

 מוֹנֶה אָדָם אֶת אוֹרְחָיו וְאֶת פַּרְפְּרוֹתָיו מִפִּיו, 
אֲבָל לֹא מִן הַכְּתָב. 
וּמֵפִיס עִם בָּנָיו וְעִם בְּנֵי בֵּיתוֹ עַל הַשֻּׁלְחָן; 
וּבִלְבַד שֶׁלֹּא יִתְכַּוֵּן לַעֲשׂוֹת מָנָה גְדוֹלָה כְּנֶגֶד קְטַנָּה, 
מִשּׁוּם קֻבִּיָּא. 
וּמַטִּילִין חֲלָשִׁים עַל הַקֳּדָשִׁים בְּיוֹם טוֹב, 
אֲבָל לֹא עַל הַמָּנוֹת:

 לֹא יִשְׂכֹּר אָדָם פּוֹעֲלִים בְּשַׁבָּת, 
וְלֹא יֹאמַר אָדָם לַחֲבֵרוֹ לִשְׂכֹּר לוֹ פּוֹעֲלִים. 
אֵין מַחֲשִׁיכִין עַל הַתְּחוּם לִשְׂכֹּר פּוֹעֲלִים, וּלְהָבִיא פֵּרוֹת; 
אֲבָל מַחֲשִׁיךְ הוּא לִשְׁמֹר, וּמֵבִיא פֵּרוֹת בְּיָדוֹ. 
כְּלָל אָמַר אַבָּא שָׁאוּל: 
כָּל שֶׁאֲנִי זַכַּאי בַּאֲמִירָתוֹ, רַשַּׁאי אֲנִי לְהַחֲשִׁיךְ עָלָיו:

 מַחֲשִׁיכִין עַל הַתְּחוּם, 
לְפַקֵּחַ עַל עִסְקֵי כַּלָּה, 
וְעַל עִסְקֵי הַמֵּת, 
לְהָבִיא לוֹ אָרוֹן וְתַכְרִיכִין. 
גּוֹי שֶׁהֵבִיא חֲלִילִין בְּשַׁבָּת, 
לֹא יִסְפֹּד בָּהֶן יִשְׂרָאֵל, 
אֶלָּא אִם כֵּן בָּאוּ מִמָּקוֹם קָרוֹב. 
עָשׂוּ לוֹ אָרוֹן וְחָפְרוּ לוֹ קֶבֶר, 
יִקָּבֵר בּוֹ יִשְׂרָאֵל; 
וְאִם בִּשְׁבִיל יִשְׂרָאֵל, 
לֹא יִקָּבֵר בּוֹ עוֹלָמִית:

 עוֹשִׂין כָּל צָרְכֵי הַמֵּת, 
סָכִין וּמְדִיחִין אוֹתוֹ, 
וּבִלְבַד שֶׁלֹּא יָזִיזוּ בּוֹ אֵבָר. 
שׁוֹמְטִין אֶת הַכַּר מִתַּחְתָּיו וּמַטִּילִין אוֹתוֹ עַל הַחוֹל, 
בִּשְׁבִיל שֶׁיַּמְתִּין. 
קוֹשְׁרִין אֶת הַלֶּחִי, לֹא שֶׁיַּעֲלֶה, אֶלָּא שֶׁלֹּא יוֹסִיף. 
וְכֵן קוֹרָה שֶׁנִּשְׁבְּרָה, 
סוֹמְכִין אוֹתָהּ בְּסַפְסָל אוֹ בַאֲרֻכּוֹת הַמִּטָּה, 
לֹא שֶׁתַּעֲלֶה, אֶלָּא שֶׁלֹּא תּוֹסִיף. 
אֵין מְעַמְּצִין אֶת הַמֵּת בְּשַׁבָּת, 
וְלֹא בְּחֹל עִם יְצִיאַת הַנֶּפֶשׁ. 
וְהַמְעַמֵּץ עִם יְצִיאַת נֶפֶשׁ, הֲרֵי זֶה שׁוֹפֵךְ דָּמִים:

שבת כג
כג